คนแห่จอง"บ้านล้านหลัง" ล้น ธอส.สำนักงานใหญ่
ประชาชนแห่จองสิทธิขอสินเชื่อโครงการบ้านล้านหลังทะลัก ธอส. สำนักงานใหญ่ เผยมาปักหลักนอนค้างคืนจองคิวตั้งแต่คืน 22 ธ.ค.
23 ธ.ค. 2561

ประชาชนแห่จองสิทธิขอสินเชื่อโครงการบ้านล้านหลังทะลัก ธอส. สำนักงานใหญ่ เผยมาปักหลักนอนค้างคืนจองคิวตั้งแต่คืน 22 ธ.ค.
ผู้สื่อข่าวรายงานว่า เมื่อวันที่ 23 ธ.ค. บรรยากาศการเปิดให้จองสิทธิในโครงการบ้านล้านหลังที่ ธนาคารอาคารสงเคราะห์ หรือ ธอส. สำนักงานใหญ่ พระราม 9 ซึ่งธนาคารเปิดให้จองสิทธิเพียงวันนี้วันเดียวเท่านั้น ปรากฎว่ามีประชาชนเดินทางมานอนรอค้างคืนล่วงหน้าตั้งแต่เวลา 21.30 น. ของคืนวันที่ 22 ธ.ค. 2561 มีลูกค้ารายแรกที่มาถึงคือคุณปุณณภา แก้วบัวดี อายุ 42 ปี เดินทางมาจากเขตมีนบุรี กรุงเทพฯ
ล่าสุดหลังเปิดแจกบัตรคิวเมื่อเวลา 8.30 น. ผู้ได้รับคิวแล้วกว่า 7,000 ราย ซึ่งขณะนี้มีประชาชนทยอยเดินทางเข้ามาต่อคิวอย่างต่อเนื่องนับหมื่นราย จนคิวล้นออกไปนอกธนาคารแล้ว
ด้านนายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) กล่าวคาดว่า ธอส.จะสามารถเปิดให้ประชาชนจองสิทธิสินเชื่อโครงการบ้านล้านหลัง รายละไม่เกิน 1 ล้านบาท วงเงินรวม 5 หมื่นล้านบาทได้หมดครบทั้งวงเงินภายในวันนี้ เพราะเป็นการเปิดให้จองที่สาขาของ ธอส. ยกเว้นสาขาในห้างสรรพสินค้า พร้อมกันทั่วประเทศเพียงวันนี้วันเดียว โดยผู้ที่สนใจยังเดินทางมาจองสิทธิ์ได้ถึงเวลา17.00 น. ของวันนี้
ทั้งนี้ สาเหตุที่คนสนใจมากเพราะกำหนดเงื่อนไขผู้กู้สินเชื่อจะได้รับดอกเบี้ยต่ำคงที่ 3%นานสูงสุดถึง 5 ปีแรกหรือผ่อนเดือนละ 3,800 บาท พร้อมฟรีค่าธรรมเนียมในการขอสินเชื่อและการจดจำนองบ้านสำหรับการจองสิทธิใช้เพียงแค่แสดงบัตรประจำตัวประชาชนตัวจริงกับเจ้าหน้าที่ธนาคารเพื่อยืนยันตัวตนเท่านั้นและเมื่อจองสำเร็จจะได้รับข้อความผ่านเอสเอ็มเอสที่จะระบุรหัสการจองสิทธิ เพื่อใช้เป็นหลักฐานประกอบในการยื่นกู้ตามวันและเวลาที่ธนาคารกำหนดโดยเริ่มตั้งแต่วันที่ 2 ม.ค. 2562 เป็นต้นไป